અમદાવાદ: ધો.૧૦ની બોર્ડની પરીક્ષાનું પરિણામ તા.ર૯ મેના જાહેર થશે. તેે જ દિવસથી અમદાવાદ શહેર-ગ્રામ્યની સાયન્સ અને સામાન્ય પ્રવાહની શાળાઓમાં ધો.૧૧માં પ્રવેશની કામગીરી શરૂ થશે. શહેરની ગ્રાન્ટેડ અને નોન ગ્રાન્ટેડ શાળાઓના આચાર્યો સાથે પ્રવેશ અંગે જિલ્લા શિક્ષણાધિકારીની એક બેઠક થઇ ચૂકી છે. જેમાં ધો.૧૧માં પ્રવેશ અંગે સૂચનાઓ આપવામાં આવી છે. વિદ્યાર્થીએ તા.ર૯ અને ૩૦ મેના રોજ એડમિશન ફોર્મ મેળવવાની અને સબમિટ કરવાની કાર્યવાહી કરવી પડશે. દરેક શાળાએ ૩૧મેના રોજ સાંજે ડીઇઓ કચેરીમાં મેરિટની પ્રથમ યાદી પ્રમાણિત કરાવવાની રહેશે. ત્યાર બાદ ૧ જૂનના રોજ સવારે ૧૧-૦૦થી પ-૦૦ દરમિયાન દરેક શાળાનાં નોટિસ બોર્ડ પર મેરિટ લિસ્ટ મુકાશે. વિદ્યાર્થીએ બપોરે ૧ર-૦૦થી પ-૦૦ના સમયગાળા દરમિયાન ફી ભરી દેવાની રહેશે.